Groot verligting ná wendy-ooreenkoms | Netwerk24
Groot verligting ná wendy-ooreenkoms
Deur Nasifa Sulaiman 22 Junie 2019 10:30
Johannes en Sylvia Hartzenberg en Elizabeth Phera saam met Colin Wilskut van Breedevallei Oonafhanklik ná hul sake oor onwettige wendyhuise teruggetrek is.Foto:
Die hofsaak teen pensioentrekkers van Worcester wat nie planne ingedien het vir die wendyhuise op hul erwe nie, is voorlopig teruggetrek.
Dié verwikkeling volg nadat Elizabeth Phera en Johannes en Sylvia Hartenzberg vroeër vanjaar deur die Breedevallei-munisipaliteit (BVM) vervolg is. Die Hartzenberg's van Victoriapark het drie wendy­huise op hul erf vir hul drie kinders terwyl Phera van Parkersdam in haar eie wendyhuis op haar erf woon.
Hulle sê hulle is verlig.
"Ek kan weer rustig slaap. Ek was baie bekommerd," sê Phera.
Volgens Johannes Hartzen­berg is hy dankbaar dat alles nou tot 'n einde gekom het. "Dit het my gesondheid aangetas, maar ek is net dankbaar en bly dat dit uiteindelik verby is," sê Hartzenberg.
Colin Wilskut van Breedevallei Onafhanklik (BO), wat die pensioentrekkers met die proses gehelp het om planne te laat optrek en dit in te dien, sê hulle is verheug dat samesprekings vrugte afgewerp het.
"Ek dink wat die BVM hieruit moet leer, is dat 'n mens deur sinvolle sames­prekings baie oplossings kan kry," sê Wilskut.
Volgens die BVM se speaker, Neil Mercuur, is enkele sake wat onlangs nog op die hofrol was, voorlopig teruggetrek, maar dit moet nie gesien word as 'n permanente staking van vervolging nie.
Hy sê die besluit om vervolging tydelik te staak is gesamentlik deur die BVM se politieke leierskap en admini­strasie geneem.
"Daar is besluit om elke saak individueel te laat ondersoek en om eerder op 'n proses van mediasie as strafregtelike vervolging staat te maak om die kwessies te besleg," sê Mercuur.
Hy sê die bewoning van wendyhuise en ander tydelike strukture word deur die ernstige behuisingstekort genoodsaak.
"Ons bly ook van mening dat die inwerkingstelling van 'n 'munisipale hof' die raad in staat sal stel om oortredings van die bouregulasies en ander grondgebruikkwessies beter te besleg," sê hy verder.
Mercuur sê die publiek sal deur die BVM-raad se webwerf, Facebook-blad en ander amptelike kanale op hoogte gehou word van verdere verwikkelinge in hierdie verband.